Понс-Дени Екушар-Льобрьон
Ода за Дафне в една хубава утрин

Превод от френски: Кирил Кадийски, 2004

chitanka.info

Каква зора обилно блика

по всички хълми и бърда!

Зефирът в близката тръстика

пак буди сънната вода.

С уханията свои Флора

дарява този ветрен бог;

ликуват вече без умора

и птиците в леса дълбок.

Разкрива Бакхус гръд пияна;

в елена стреля Орион

и грабва в тоя миг Диана

целувка от Ендимион.

Самият въздух потрепера

от сласт свенливо-гола пак;

да, богът дивен на Цитера

обича този полузрак.

Простира миртът гъста стряха

над влюбените същества:

с усмивка и надежда плаха

ги среща росната трева.

Не, никога не е бил свода

по-чист, по-радостен и нов.

О, Дафне, цялата природа

сега се буди за любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.